Onwettige wapens in KZN opgespoorArgieffoto Twee mans, albei in hul dertigs, is Sondag in hegtenis geneem nadat ongelisensieerde vuurwapens en ammunisie in hul besit gevind is. Kol. Vincent Mdunge, ŉ polisiewoordvoerder van KwaZulu-Natal, het Maandag gesê die polisie het op inligting reageer en die mans in die Esigubudu-omgewing in hegtenis geneem. “Die polisie het beslag gelê op ŉ AK47-aanvalsgeweer, twee .303-gewere, ŉ haelgeweer, ŉ 9mm-pistool en ammunisie,” het Mdunge gesê. Mdunge het gesê die twee verdagtes word moontlik verbind met die moord op ŉ 36-jarige man wat Sondagoggend verskeie kere buite sy huis geskiet is. “Die motief vir sy dood is in die stadium nog nie bekend nie en ŉ saak van moord word deur die Nongoma-polisiestasie ondersoek.” Die polisie probeer nog vasstel of die mans verbind kan word met sake van gewapende roof en nog ŉ moord in die Nongoma-omgewing. Die mans moet binnekort in die Nongoma-landdroshof verskyn.